สิ้น แมนรัตน์  ศรีกรานนท์ ศิลปินแห่งชาติดนตรีสากลปี 2535 สมาชิกวง อ.ส.วันศุกร์ ด้วยโรคชรา
นางพิมพ์รวี  วัฒนวรางกูร อธิบดีกรมส่งเสริมวัฒนธรรม เปิดเผยว่าได้รับแจ้งว่า เรืออากาศตรี แมนรัตน์  ศรีกรานนท์  ศิลปินแห่งชาติ สาขาศิลปะการแสดง  (ดนตรีสากล) ปี 2535 ถึงแก่กรรมด้วยโรคชรา เมื่อช่วงเช้าที่ผ่านมา สิริอายุ 90 ปี โดยญาติกำหนดตั้งศพสวดอธิษฐาน ระหว่างวันที่ 7 - 10 กันยายน 2561 เวลา 19.00 น.  ณ โบสถ์วัดพระมหาไถ่  และจัดพิธีฝังส่งวิญญาณ ในวันที่ 11 กันยายน 2561 ณ สุสานศานติคาม จังหวัดนครปฐม โดยกรมส่งเสริมวัฒนธรรมได้มอบเงินช่วยเหลือเมื่อเสียชีวิตและเงินช่วยเหลือค่าจัดทำหนังสือเผยแพร่ผลงาน

 
สำหรับ เรืออากาศตรี แมนรัตน์  ศรีกรานนท์ เดิมชื่อ เรมอนด์ ซีเกร่า เป็นนักดนตรีลูกครึ่งชาวไทย-โปรตุเกส หนึ่งในสมาชิกวงดนตรี อ.ส. วันศุกร์ ได้รับพระราชทานนามเป็นภาษาไทยจากพระบาทสมเด็จพระปรมินทรมหาภูมิพลอดุลยเดช บรมนาถบพิตร  ว่า แมนรัตน์  ศรีกรานนท์ และได้รับพระราชทานทุนส่วนพระองค์ให้ไปศึกษาวิชาเรียบเรียงเสียงประสานที่สหรัฐอเมริกา เป็นบุคคลที่ได้รับการยกย่องว่ามีความเชี่ยวชาญชั้นสูงด้านดนตรีสากลโดยเฉพาะเปียโน มีผลงานประพันธ์เพลงกว่า 100 เพลง ที่มีชื่อเสียง ได้แก่ รักเอย , ชั่วฟ้าดินสลาย จับปูดำขยำปูนา นำหลักสูตรการเรียบเรียงเสียงประสานเข้ามาเปิดสอนในไทยเป็นคนแรก  นับเป็นครูของนักเรียบเรียงเสียงประสานในปัจจุบัน อุทิศเวลาทั้งหมดเพื่อวงการดนตรีสากล เขียนตำราเรียบเรียงเสียงประสาน เป็นกรรมการและที่ปรึกษาเพื่อประโยชน์ต่อวงการดนตรี ช่วยเหลือสังคมให้ความรู้แก่ทุกหน่วยงาน